
     ผลสำเร็จของการขับเคลื่อนการพัฒนาคุณภาพชีวิตคนพิการ 
กรณี การสนับสนุนโครงการส่งเสริมและพัฒนาคุณภาพชีวิตคนพิการ
                                                                    นางจิตรา ศิริสมบูรณ์ลาภ
สำนักงานส่งเสริมและพัฒนาคุณภาพชีวิตคนพิการแห่งชาติ  
กระทรวงการพัฒนาสังคมและความมั่นคงของมนุษย์
บทคัดย่อ
          
การสนับสนุนโครงการส่งเสริมและพัฒนาคุณภาพชีวิตคนพิการขององค์กรด้านคนพิการทั้งภาครัฐและเอกชนในส่วนกลางและภูมิภาคทุกจังหวัด เป็นภารกิจสำคัญประการหนึ่งของกองทุนส่งเสริมและพัฒนาคุณภาพชีวิตคนพิการ  ดังนั้น การศึกษาในครั้งนี้ จึงมีวัตถุประสงค์เพื่อติดตามความก้าวหน้าและประเมินผลสำเร็จของภารกิจการสนับสนุนโครงการส่งเสริมและพัฒนาคุณภาพชีวิตคนพิการของกองทุนส่งเสริมและพัฒนาคุณภาพชีวิตคนพิการ และจัดทำข้อเสนอการพัฒนา ปรับปรุงการดำเนินงานสนับสนุนโครงการส่งเสริมและพัฒนาคุณภาพชีวิตคนพิการของกองทุนฯ โดยทำการประเมินตามรูปแบบการประเมินเชิงระบบ (CIPP Model : Context Input Process Product Evaluation Model)   ของ  Stufflebeam   ได้แก่   การประเมินบริบทความก้าวหน้าสถานการณ์คุณภาพชีวิตคนพิการที่มีกระบวนการจัดการโดยแผนพัฒนาคุณภาพชีวิตคนพิการ ฉบับที่ ๑ - ๔ ร่วมกับกลไกกองทุนส่งเสริมและพัฒนาคุณภาพชีวิตคนพิการ และประเมินผลสำเร็จ ได้แก่ ปัจจัยนำเข้า กระบวนการ ผลผลิต ผลลัพธ์ของการสนับสนุนโครงการฯจากความเห็น ความพึงพอใจของผู้เกี่ยวข้องทั้งเจ้าหน้าที่กองทุนฯ และองค์กรผู้รับบริการจากกองทุนฯ ในแนวทางการประเมินผลเพื่อการเรียนรู้และพัฒนาร่วมกัน  ด้วยระเบียบวิธีการศึกษาประเมินผลแบบผสานวิธี  หรือ Mixed Method  ในเชิงปริมาณด้วยการใช้แบบสอบถาม  และเชิงคุณภาพวิเคราะห์จากข้อมูลทุติยภูมิ  เอกสารรายงานที่เกี่ยวข้อง 
ผลการศึกษา

๑. จากข้อมูลทุติยภูมิ  พบว่า กองทุนฯเป็นกลไกสำคัญในการดำเนินงานควบคู่ไปกับแผนพัฒนาคุณภาพชีวิตคนพิการทั้ง ๔ ฉบับ  เพื่อขจัดอุปสรรคและสร้างความก้าวหน้า คุณภาพชีวิตคนพิการในด้านเศรษฐกิจการมีอาชีพ   มีงานทำ  ด้านสังคมโอกาสเข้าถึงการศึกษา  และด้านสุขภาพ   โอกาสการเข้าถึงการฟื้นฟูสมรรถภาพและบริการสุขภาพ  โดยสามารถทำให้คนพิการเข้าถึงแผนงาน โครงการอันเป็นประโยชน์ต่อการพัฒนาคุณภาพชีวิตใน ๓ ด้านดังกล่าวตามมาตรา ๒๐ ของพระราชบัญญัติส่งเสริมและพัฒนาคุณภาพชีวิตคนพิการ พ.ศ. ๒๕๕๐  ที่เพิ่มมากขึ้นในแต่ละช่วงของแผนฯ  ในขณะที่ผลสำเร็จ  ได้แก่ ปัจจัยนำเข้าในด้านกฎ ระเบียบการให้การสนับสนุนของกองทุนฯ มีความยืดหยุ่นสามารถแก้ไขหรือเพิ่มเติมได้โดยกลไกคณะอนุกรรมการบริหารกองทุนฯ ส่วนโครงสร้างการบริหารจัดการ งบประมาณและการจัดสรร ดำเนินการตอบสนองหลักกระจายอย่างเป็นธรรมทุกกลุ่มประเภทความพิการและพื้นที่ส่วนภูมิภาค ภายใต้กลไกคณะอนุกรรมการตามประเภทความพิการ ๗ กลุ่ม  และคณะอนุกรรมการส่งเสริมและพัฒนาคุณภาพชีวิตคนพิการประจำจังหวัด อีกทั้งมีการจัดหาบุคลากรสนับสนุนส่วนภูมิภาค  จำนวนจังหวัดละ ๔ อัตรา เพื่อขับเคลื่อนการพัฒนาคุณภาพชีวิตคนพิการตามแผนพัฒนาคุณภาพชีวิตคนพิการแห่งชาติ ฉบับที่ ๔ พ.ศ. ๒๕๕๕ - ๒๕๕๙ และภารกิจและแผนยุทธศาสตร์ของกองทุนฯ พ.ศ.๒๕๕๖-๒๕๕๙ 

๒. ปัจจัยด้านกระบวนการตัวแปรที่ ๒ ของผลสำเร็จประกอบด้วยกระบวนการวิเคราะห์โครงการตามเกณฑ์และเกณฑ์ให้คะแนน และขั้นตอนระยะเวลาให้บริการสนับสนุนโครงการส่งเสริมและพัฒนาคุณภาพชีวิตคนพิการขององค์กรเกี่ยวกับคนพิการที่พบว่า กระบวนการวิเคราะห์โครงการและขั้นตอนการพิจารณาโครงการ ทำให้กระบวนการสนับสนุนมีความโปร่งใส ตรวจสอบได้ มีมาตรฐานระยะเวลา และเป็นข้อมูลย้อนกลับให้องค์กรพัฒนาได้ใหม่หากไม่ผ่านการอนุมัติ  

๓. ในส่วนของตัวแปรที่ ๓ ของผลสำเร็จ ได้แก่ ผลผลิตและผลลัพธ์ จากการศึกษาพบว่า
การอนุมัติโครงการที่เสนอขอรับการสนับสนุนจากกองทุนฯ ระหว่างปี พ.ศ. ๒๕๕๐ – ๒๕๕๖ มีองค์กรคนพิการ หน่วยงานภาครัฐและภาคเอกชนที่เกี่ยวข้องได้รับการสนับสนุน โดยมีสัดส่วนโครงการขององค์กรคนพิการต่อโครงการของหน่วยงานภาครัฐและเอกชนร้อยละ ๘๐ : ๑๐.๓ : ๙.๗ สำหรับผลผลิตในเชิงคุณภาพ ประกอบด้วยผลการอนุมัติโครงการที่มีความสอดคล้องกับแผนพัฒนาคุณภาพชีวิตคนพิการแห่งชาติ ฉบับที่ ๔ พ.ศ.๒๕๕๕ - ๒๕๕๙ และยังเป็นการขับเคลื่อนตามแผนยุทธศาสตร์กองทุนส่งเสริมและพัฒนาคุณภาพชีวิตคนพิการ พ.ศ. ๒๕๕๓  -  ๒๕๕๖ อีกทั้งภายใต้โครงการที่สนับสนุนระหว่างปีงบประมาณ ๒๕๕๓ - ๒๕๕๖ จำนวน ๑,๐๘๖ โครงการ มีผู้รับประโยชน์จากโครงการ ได้แก่ คนพิการ ผู้ดูแลคนพิการ และผู้เกี่ยวข้อง จำนวนทั้งสิ้น ๓๓๑,๔๕๓ คน จากสิทธิประโยชน์ที่ได้รับในด้านความรู้จากการอบรมมากที่สุด  รองลงมาได้รับการฝึกอาชีพ และการประชุมสัมมนาแลกเปลี่ยนเรียนรู้   นอกจากนั้น ในการศึกษาผลลัพธ์ด้วยการใช้แบบสอบถามประเมินความพึงพอใจเจ้าหน้าที่ขององค์กรที่ได้รับการสนับสนุน  จำนวน ๒๐๕ ราย พบว่า ร้อยละ ๙๖ มีความพึงพอใจมากในภาพรวมทุกมิติตั้งแต่ระเบียบ หลักเกณฑ์ ขั้นตอน วิธีการให้เงินอุดหนุนโครงการฯ  ขั้นตอนการขอรับเงินสนับสนุนโครงการ ระยะเวลาในการพิจารณาโครงการ และการให้บริการของเจ้าหน้าที่  ขณะที่การประเมินความคิดเห็นเจ้าหน้าที่กองทุนฯ ต่อการดำเนินโครงการที่ได้รับการสนับสนุน จำนวน ๖๓ ราย พบว่า มีความเห็นในระดับดีมากต่อการดำเนินโครงการ  ยกเว้นการประเมินและรายงานผลขององค์กรตามเวลาที่กำหนดอยู่ในระดับปานกลาง  และมีข้อเสนอแนะให้พัฒนาบุคลากรกองทุนฯ ในการทำงานเพื่อขับเคลื่อนแผนฯ  และให้ความรู้องค์กรในการจัดทำโครงการ
ข้อเสนอแนวทางพัฒนางาน
1. ข้อเสนอแนวทางพัฒนางานในด้านนโยบาย  ดังนี้


๑.๑  ในอนาคตมีความท้าทายต่อกลุ่มเป้าหมายคนพิการหญิงที่สูงอายุ  ที่ต้อง
มีการกำหนดนโยบายและยุทธศาสตร์การจัดการบูรณการการทำงานกับกลุ่มเป้าหมายร่วมกับหน่วยงานที่สำคัญและเกี่ยวข้องทั้งภายในและภายนอกให้เท่าทันต่อสถานการณ์สังคมสูงอายุ  เพื่อให้เกิดพลังในการขับเคลื่อนคุณภาพชีวิตกลุ่มเป้าหมายร่วมกันในการลดการเลือกปฏิบัติ  สร้างความเป็นธรรมในการเข้าถึงทรัพยากรกองทุน ฯ   


๑.๒  คณะอนุกรรมการบริหารกองทุนฯ ควรมีนโยบายสร้างกลไกหรือช่องทางการเปิดรับฟังข้อคิดเห็นต่อระเบียบ ประกาศ รวมทั้งขั้นตอนการให้บริการของกองทุนฯ โดยอาจให้คณะอนุกรรมการฯ ตามประเภทความพิการ  และคณะอนุกรรมการฯประจำจังหวัดเป็นเจ้าภาพรับฟังข้อคิดเห็น และนำมาสู่กระบวนการพิจารณาของคณะอนุกรรมการบริหารกองทุนฯ 


๑.๓  คณะกรรมการติดตามและประเมินผลการดำเนินงานของกองทุนฯ ควรจัดให้มีการออกแบบระบบการประเมินผลกองทุนฯ โดยองค์กรหรือสถาบันภายนอก ที่มีการกำหนดตัวชี้วัดการประเมินผลที่เชื่อมโยงกับมาตรฐานคุณภาพชีวิตคนพิการ 


๑.๔  การเข้าสู่ประชาคมอาเซียนในปี พ.ศ.๒๕๕๘ ที่มุ่งหวังให้เกิดการส่งเสริมการคุ้มครองและเคารพสิทธิและศักดิ์ศรีความเป็นมนุษย์ของคนทุกกลุ่ม กองทุนฯในฐานะที่เป็นกลไกภาครัฐ  จึงควรมีบทบาทขับเคลื่อนการเข้าสู่สังคมอาเซียนของคนพิการในการเข้าถึงสิทธิอย่างเสมอภาค โดยกำหนดยุทธศาสตร์ในแผนฯของกองทุนฯ และกำหนดกรอบนโยบายการสนับสนุนเตรียมการสู่อาเซียนในแผนงานโครงการที่ขอรับการสนับสนุน 

๒.  ข้อเสนอเชิงปฏิบัติการในการพัฒนางานกองทุนฯ  ดังนี้


๒.๑ กองทุนฯ ต้องมีการจัดทำแผนการพัฒนาบุคลากร เพื่อให้บรรลุเป้าหมายประสิทธิภาพและประสิทธิผลของบุคลากรในการขับเคลื่อนยุทธศาสตร์การพัฒนาคุณภาพชีวิต      คนพิการให้ครอบคลุม 


๒.๒  ก่อนให้การสนับสนุนโครงการในปีงบประมาณต่อไป กองทุนฯ ควรจัดให้มีการวิเคราะห์สถานการณ์โครงการให้เงินอุดหนุนเพื่อจัดทำเป็นข้อเสนอให้องค์กรทราบสำหรับจัดทำโครงการที่เอื้อต่อการบรรลุความสำเร็จของแผนฯ 


๒.๓  กองทุนฯ ควรสนับสนุนและเสริมสร้างให้องค์กรด้านคนพิการที่ได้รับการอุดหนุนที่ประสบความสำเร็จสูงได้ถอดบทเรียนเป็นต้นแบบการพัฒนา (Story Telling) หรือจัดทำวิจัยปฏิบัติการประเมินงานจากสิ่งที่ปฏิบัติปกติเป็นการพัฒนางานประจำสู่งานวิจัย หรือ R 2 R 


๒.๔  กองทุนฯ  ควรพิจารณาพัฒนาระเบียบ ประกาศในการให้การสนับสนุนโครงการฯ ขององค์กรด้านคนพิการที่สอดคล้อง เชื่อมโยง กับมาตรฐานองค์กรด้านคนพิการ และอาจกำหนดให้มีการเพิ่มมาตรฐานมิติของโครงการที่สนับสนุน ประกอบด้วยเกณฑ์  ประสิทธิภาพ (Efficiency)  ประสิทธิผล (Effectiveness)  ความเป็นธรรม  หรือความยั่งยืน ( Sustainability ) 
***************************

